
谞讝讬专 讚 注"讘 - 驻讬专讜砖 砖讟讬讬谞讝诇抓

讜讗讬谞讜 诪讘讬讗 拽专讘谉 讟讜诪讗讛.


讜诪注讬专讬诐: 诪诇砖讜谉 讝讜 "讜讗讬谞讜 诪讘讬讗 拽专讘谉 讟讜诪讗讛" 讗驻砖专 诇讚讬讬拽: 拽专讘谉 讛讜讗 砖诇讗 诪讬讬转讬 [诪讘讬讗] 谞讝讬专 砖诪砖讜谉, 讗讘诇 谞讝讬专讜转 注爪诪讛, 讞讬讬诇讗 注诇讬讛 [讞诇讛 注诇讬讜], 讘讻诇 讚讬谞讬讛, 讜讘讻诇诇讛 砖谞讗住专 诇讜 诇讛讬讟诪讗 诇诪转.


 讜诪注转讛 谞讘专专: 诪谞讬 诪转谞讬转讬谉 [讻砖讬讟转 诪讬 讛讬讗 诪砖谞转谞讜]? 砖讛专讬 讗讬谞讛 诇讗 讻讚注转 专' 讬讛讜讚讛, 讜诇讗 讻讚注转 专' 砖诪注讜谉. 讚转谞讬讗 [砖讻谉 砖谞讬谞讜 讘讘专讬讬转讗], 专' 讬讛讜讚讛 讗讜诪专: 谞讝讬专 砖诪砖讜谉 诪讜转专 诇讜 诇讻转讞讬诇讛 诇讬讟诪讗 诇诪转讬诐, 砖讻谉 诪爪讬谞讜 (诪爪讗谞讜) 讘砖诪砖讜谉 砖谞讟诪讗. 专' 砖诪注讜谉 讗讜诪专: 讛讗讜诪专 讜诪拽讘诇 注诇讬讜 诇讛讬讜转 "谞讝讬专 砖诪砖讜谉" 鈥�/b> 诇讗 讗诪专 讻诇讜诐, 砖诇讗 诪爪讬谞讜 讘砖诪砖讜谉 砖讬爪讗转 谞讝讬专讜转 诪驻讬讜. 砖讛讜讗 注爪诪讜 讛专讬 诇讗 谞讚专 诇讛讬讜转 谞讝讬专, 讜讛讚讘专讬诐 砖谞讛讙 讘讛诐 讛讬讜 注诇 驻讬 讚讘专讬 讛诪诇讗讱 诇讗诪讜. 讜诪砖讜诐 讻讱 住讘讜专 专' 砖诪注讜谉 砖讗讬谉 讻诇诇 诪砖诪注讜转 诇谞讚专 砖谞讜讚专 讗讚诐 注诇 注爪诪讜 诇讛讬讜转 "谞讝讬专 砖诪砖讜谉" 讜讗讬谞讜 讘讻诇诇 谞讚专 谞讝讬专讜转.


 讜诪注转讛 诪谞讬 [讻讚注转 诪讬 讛讬讗] 诪砖谞转谞讜? 讗讬 [讗诐] 讻讚注转 专' 讬讛讜讚讛 鈥�/b> 讛讗诪专 [讛专讬 讗诪专] 讗驻讬诇讜 诇讻转讞讬诇讛 诪讜转专 诇讜 诇讛讬讟诪讗, 讜诪转谞讬转讬谉 拽转谞讬 [讜诪砖谞转谞讜 砖讜谞讛] "讗诐 谞讟诪讗", 砖诪砖诪注 砖讚讬谉 讝讛 讛讜讗 讘讚讬注讘讚, 讜诇讻转讞讬诇讛 讗住讜专. 讜讗讬 [讗诐] 讻讚注转 专' 砖诪注讜谉 鈥�/b> 讛讗诪专 [讛专讬 讗诪专] 砖诇讗 讞讬讬诇讗 注诇讬讛 [讞诇讛 注诇讬讜] 谞讝讬专讜转 讻诇诇!


讜诪砖讬讘讬诐: 诇注讜诇诐 转讗诪专 砖诪砖谞转谞讜 讻砖讬讟转 专' 讬讛讜讚讛 讛讬讗, 砖讗祝 诇讻转讞讬诇讛 诪讜转专 诇谞讝讬专 砖诪砖讜谉 诇讛讬讟诪讗 诇诪转讬诐, 讗诇讗 讜讗讬讬讚讬 讚拽转谞讬 [讜诪转讜讱 砖砖谞讛] 讙讘讬 [讗爪诇] 谞讝讬专 注讜诇诐 "讗诐 谞讟诪讗", 砖谞讝讬专 注讜诇诐 讜讚讗讬 讗住讜专 诇讜 诇讛讬讟诪讗 诇讻转讞讬诇讛, 转谞讗 谞诪讬 讙讘讬 [砖谞讛 讙诐 讻谉 讗爪诇] 谞讝讬专 砖诪砖讜谉 讘讗讜转讛 诇砖讜谉 "讗诐 谞讟诪讗", 讗祝 砖讘讗诪转 诪讜转专 诇讜 诇讛讬讟诪讗 讙诐 诇讻转讞讬诇讛.


讗 讜诪爪讬注讬诐: 诇讬诪讗 讘驻诇讜讙转讗 讚讛谞讬 转谞讗讬 拽诪讬驻诇讙讬 [谞讗诪专 砖讘诪讞诇讜拽转诐 砖诇 转谞讗讬诐 讗诇讛 讞诇讜拽讬诐] 专' 讬讛讜讚讛 讜专' 砖诪注讜谉, 讚转谞谉 [砖讻谉 砖谞讬谞讜 讘诪砖谞讛]: 讛谞讜讚专 注诇 讚讘专 讜讗讜诪专 "讛专讬 讛讜讗 注诇讬 讻讘讻讜专", 专' 讬注拽讘 讗讜住专, 砖诇讚注转讜 讞诇 讛谞讚专, 讜讻砖诐 砖讘讻讜专 讗住讜专 讘讛谞讗讛 (讞讜抓 诪讗砖专 诇讻讛谞讬诐), 讻谉 讗住讜专 讛谞讜讚专 讘讚讘专 砖谞讚专 讘讜, 讜专' 讬讜住讬 诪转讬专, 诪砖讜诐 砖拽讚讜砖转 讛讘讻讜专 注爪诪讛 讗讬谞讛 转讜爪讗讛 砖诇 谞讚专 讜讛拽讚砖讛, 讗诇讗 讛讜讗 拽讚讜砖 诪注爪诪讜, 讜诇讻谉 讗讬谞讜 讬讻讜诇 诇讛讞讬诇 注诇 讬讚讜 拽讚讜砖转 谞讚专 诇讚讘专讬诐 讗讞专讬诐.


诪讗讬 诇讗讜 [讛讗诐 诇讗] 谞住讘讜专 讻讬 专' 讬讛讜讚讛 住讘专 诇讛 [住讘讜专 讛讜讗] 讻讚注转 专' 讬注拽讘 砖讗诪专: 注诇 诪谞转 诇讛讞讬诇 谞讚专 诇讗 讘注讬谞谉 [讗讬谉 讗谞讜 爪专讬讻讬诐] 砖讬讚讜专 讚讜讜拽讗 讘讚讘专 讛谞讬讚专, 讻诇讜诪专, 砖讗讚诐 讬讻讜诇 诇讛讞讬诇 讗讬住讜专 注诇 讚讘专, 讻砖讛讜讗 诪转驻讬住 讘讜 拽讚讜砖讛 砖诇 讻诇 讚讘专 讛讗住讜专, 讙诐 讗诐 诇讗 谞讗住专讛 讛谞讗转讜 诪讞诪转 谞讚专. 砖讛专讬 拽讚讜砖转 讛讘讻讜专 讛讬讗 诪专讞诐, 砖注爪诐 诇讬讚转讜 诪拽讚砖转讜, 讜讗讬谞讜 谞注砖讛 讗住讜专 注诇 讬讚讬 谞讚专. 讜讻讬讜爪讗 讘讜 谞讗诪专 讻讬 讗祝 砖砖诪砖讜谉 注爪诪讜 诇讗 谞讚专 讘谞讝讬专, 讬讻讜诇 讗讚诐 诇讛讞讬诇 注诇 注爪诪讜 谞讝讬专讜转 讻诪讜 谞讝讬专讜转 砖诪砖讜谉. 讜专' 砖诪注讜谉 住讘专 诇讛 [住讘讜专] 讻讚注转 专' 讬讜住讬, 砖讗诪专: 讻讚讬 砖讬讞讜诇 讛谞讚专 讘注讬谞谉 [爪专讬讻讬诐 讗谞讜] 砖讬转驻讬住 讛谞讜讚专 讘讚讘专 讛谞讬讚专,  讜诇讻谉 讗讬谉 诪砖诪注讜转 诇讛转驻住讛 讘谞讝讬专讜转讜 砖诇 砖诪砖讜谉?


 讜讚讜讞讬诐:  诇讗, 讗驻砖专 诇讜诪专 讚讻讜诇讬 注诇诪讗 [砖诇讚注转 讛讻诇] 讘注讬谞谉 [爪专讬讻讬诐 讗谞讜] 砖讬讛讗 讛谞讚专 谞转驻住 专拽 讘讚讘专 讛谞讬讚专, 讜讗讜诇诐 诇讚注转 专' 讬注拽讘 砖讗谞讬 [砖讜谞讛] 讛讚讘专 讙讘讬 [讗爪诇] 讘讻讜专, 诪砖讜诐 讚讻转讬讘 讘讬讛 [砖谞讗诪专 讘讜]: "讗讬砖 讻讬 讬讚讜专 谞讚专 诇讛'" (讘诪讚讘专 诇, 讙), 讜诇诪讚讜 诪讻讗谉 鈥� 诇专讘讜转 讗转 讛讘讻讜专, 砖讗祝 讘讚讘专 砖讛讜讗 诇讛', 讻讙讜谉 讘讻讜专 砖拽讚讜砖 诪专讞诐, 讬砖 爪讚 谞讚专. 讜诇讻谉 诇讚注转 专' 讬注拽讘 讛专讬 讛讜讗 讻讚讘专 讛谞讬讚专, 讜讗驻砖专 诇讛转驻讬住 讘讜 谞讚专讬诐 讗讞专讬诐.


讜专' 讬讜住讬 讗诪专 [讬讻讜诇 讛讬讛 诇讜诪专] 诇讱 诇讙讘讬 驻住讜拽 讝讛: 讛讻转讜讘 讛讛讜讗, 砖谞讗诪专 "诇讛'" 诪讬讘注讬 诇讬讛 [爪专讬讱 讗讜转讜] 诇讗 诇专讘讜转 讘讻讜专 讗诇讗 诇专讘讜转 讞讟讗转 讜讗砖诐, 砖诇诪专讜转 砖讗讬谉 讗讚诐 讬讻讜诇 诇讬讚讜专 讗讜转诐 注诇 驻讬 专爪讜谞讜 讘诇讘讚, 讗诇讗 讻讗砖专 讛讜讗 诪转讞讬讬讘 讘讚讘专 诪讚讬谉 讛转讜专讛, 讘讻诇 讝讗转 谞讞砖讘讬诐 讛诐 讻讚讘专 讛谞讬讚专 讜诪转驻讬住讬诐 讘讛诐.


 讜砖讜讗诇讬诐 诇讛住讘专 讝讛 砖诇 专' 讬讜住讬: 讜诪讛 专讗讬转 诇专讘讜转 讞讟讗转 讜讗砖诐 讜诇讛讜爪讬讗 讗转 讛讘讻讜专? 讜诪砖讬讘讬诐: 诪专讘讛 讗谞讬 讞讟讗转 讜讗砖诐 鈥�/b> 砖讻谉 诪转驻讬住谉 讘谞讚专, 砖讛专讬 讗讬谉 拽讚讜砖讛 讞诇讛 注诇 讛讘讛诪讜转 砖转讛讬讬谞讛 诇讞讟讗转 讜诇讗砖诐 讗诇讗 讻讗砖专 谞讜讚专 讜诪驻专讬砖谉 诇爪讜专讱 讝讛, 讜诪讜爪讬讗 讗谞讬 诪讻诇诇 讛专讬讘讜讬 讗转 讛讘讻讜专, 砖讗讬谉 诪转驻讬住讜 讘谞讚专.


讜专' 讬注拽讘 讗诪专 诇讱 [讬讻讜诇 讛讬讛 诇讜诪专 诇讱]: 讘讻讜专 谞诪讬 [讙诐 讻谉] 诪转驻讬住讜 讘谞讚专 讛讜讗. 讻驻讬 讚转谞讬讗 [砖讻谉 砖谞讬谞讜 讘讘专讬讬转讗]: 砖诇 讘讬转 专讘讬谞讜 (专讘讬) 讗诪专讜: 诪谞讬谉 诇诪讬 砖谞讜诇讚 诇讜 讘讻讜专 讘转讜讱 注讚专讜 砖诪爪讜讛 注诇讬讜 诪讻诇 诪拽讜诐 诇讛拽讚讬砖讜, 讗祝 砖讛讜讗 拽讚讜砖 诪注爪诪讜 鈥� 砖谞讗诪专: "讻诇 讛讘讻讜专 讗砖专 讬讜诇讚 讘讘拽专讱 讜讘爪讗谞讱 讛讝讻专 转拽讚讬砖" (讚讘专讬诐 讟讜, 讬讟).


讜专' 讬讜住讬 讗诪专 [讬讻讜诇 讛讬讛 诇讜诪专] 诇讱 讘转砖讜讘讛 注诇 讻讱: 谞讛讬 [讗祝] 砖讗讻谉 讬砖 诪爪讜讛 诇讛拽讚讬砖讜, 讜讗讜诇诐 讗讬 [讗诐] 诇讗 诪拽讚讬砖 诇讬讛 [讗讜转讜], 诪讬 诇讗 [讛讗诐 讗讬谞谞讜] 拽讚讜砖  诪注爪诪讜? 讜谞诪爪讗 砖注讬拽专 讗讬住讜专讜 诇讗 诪砖讜诐 谞讚专 讛讜讗, 讜诇讻谉 讗讬 讗驻砖专 诇讛转驻讬住 讘讜.


 讜砖讜讗诇讬诐: 讜讛专讬 诇讻诇 讛讚注讜转, 讘讬谉 诇专' 讬注拽讘 讜讘讬谉 诇专' 讬讜住讬, 讚讜专砖讬诐 讗谞讜 讗转 讛诪诇讛 "诇讛'" 诇专讘讜转 讛转驻住讛 讘讚讘专 砖讗讬谞谞讜 谞讬讚专, 讜讗诐 讻谉  讙讘讬 谞讝讬专 谞诪讬 [讙诐 讻谉], 讛讻转讬讘 [讛专讬 谞讗诪专] "讻讬 讬驻诇讬讗 诇谞讚讜专 谞讚专 谞讝讬专 诇讛讝讬专 诇讛'"  (讘诪讚讘专 讜, 讘) 讜诪讚讜注 诇讗 谞驻专砖 讙诐 讻谉 讘讗讜转讜 讗讜驻谉 讻讬 讛诪诇讛 "诇讛'" 砖讘谞讝讬专讜转 讘讗讛 诇专讘讜转 讙诐 讚讘专讬诐 砖讛诐 注爪诪诐 讗讬谞诐 谞讬讚专讬诐, 讻讙讜谉 谞讝讬专讜转 砖诪砖讜谉!


 讜讚讜讞讬诐: 讛讻转讜讘  讛讛讜讗, "诇讛'", 诪讬讘注讬 诇讬讛 [谞爪专讱 诇讜] 诇讻讚转谞讬讗 [诇讻驻讬 砖砖谞讬谞讜 讘讘专讬讬转讗]: 讗诪专 砖诪注讜谉 讛爪讚讬拽 诪讬诪讬 诇讗 讗讻诇转讬 讗砖诐 谞讝讬专 讟诪讗, 诪砖讜诐 砖住讘专 砖讛谞讝讬专 砖谞讟诪讗 诪谉 讛住转诐 诪转讞专讟 注诇 注爪诐 谞讚专讜, 砖讛专讬 爪专讬讱 诇讞讝讜专 讜诇砖诪讜专 砖讜讘 讻诇 讬诪讬 讛谞讝讬专讜转, 讜讻讘讚 注诇讬讜 讛讚讘专, 讜诪砖讜诐 讻讱 讬砖 诇讞砖讜砖 砖讘讟诇 谞讚专 讛谞讝讬专讜转 诪注讬拽专讜 注诇 讬讚讬 讞专讟讛 讝讜, 讜谞诪爪讗 砖讗讬谞讜 讞讬讬讘 讘拽专讘谉 讛谞讝讬专讜转 讻讗砖专 谞讟诪讗, 讜讛专讬 讝讛 讻诪注诇讛 讘讛诪转 讞讜诇讬谉 诇诪讝讘讞. 讞讜抓 诪讗讚诐 讗讞讚 砖讘讗 讗诇讬 诪谉 讛讚专讜诐, 讜讛讬讛 讬驻讛 注讬谞讬诐 讜讟讜讘 专讜讗讬 (讬驻讛 转讜讗专), 讜拽讜讜爪讜转讬讜 (拽讜讜爪讜转 砖注专讜转 专讗砖讜) 住讚讜专讜转 诇讜 转诇转诇讬诐. 讗诪专转讬 诇讜: 讘谞讬, 诪讛 专讗讬转 诇谞讚讜专 讘谞讝讬专, 讜注诇 讬讚讬 讻讱 诇砖讞转 砖注专 谞讗讛 讝讛? 砖讻谉 讻讗砖专 讛谞讝讬专 诪住讬讬诐 谞讝讬专讜转讜 注诇讬讜 诇讙诇讞 讗转 砖注专讜.


讗诪专 诇讬: 专讜注讛 讛讬讬转讬 诇讗讘讬 讘注讬专讬 讜讛诇讻转讬 诇砖讗讜讘 诪讬诐 诪谉 讛诪注讬讬谉, 讜谞住转讻诇转讬 讘讘讘讜讗讛 (讚诪讜转) 砖诇讬 讘诪讬诐, 讜驻讞讝 (讙讗讛) 讬爪专讬 注诇讬, 讜讘讬拽砖 诇讟讜专讚谞讬 诪谉 讛注讜诇诐, 砖专讗讬转讬 讻诪讛 讗谞讬 讬驻讛. 讗诪专转讬 诇讜, 讻诇讜诪专, 诇注爪诪讬: 专讬拽讛! 诪驻谞讬 诪讛 讗转讛 诪转讙讗讛 讘注讜诇诐 砖讗讬谞讜 砖诇讱, 砖讛专讬 住讜驻讱 诇讻砖转诪讜转 诇讛讬讜转 专诪讛 讜转讜诇注讛? 讛注讘讜讚讛 (谞砖讘注 讗谞讬 讘注讘讜讚转 讛诪拽讚砖) 砖讗讙诇讞讱 诇砖诪讬诐 讘谞讝讬专讜转.


 讜住讬驻专 砖诪注讜谉 讛爪讚讬拽: 讻砖砖诪注转讬 讚讘专讬诐 讗诇讛 注诪讚转讬 讜谞砖拽转讬讜 注诇 专讗砖讜, 讗诪专转讬 诇讜: 讻诪讜转讱 讬专讘讜 谞讝讬专讬诐 讘讬砖专讗诇 砖讻讜讜谞转诐 诇讟讜讘讛, 讜讗祝 讗诐 谞讟诪讗讬诐 鈥� 讗讬谞诐 诪转讞专讟讬诐 注诇 谞讝讬专讜转诐, 注诇讬讱 讛讻转讜讘 讗讜诪专: "讗讬砖 讗讜 讗砖讛 讻讬 讬驻诇讗 诇谞讚专 谞讚专 谞讝讬专 诇讛讝讬专 诇讛'" (讘诪讚讘专 讜, 讘), 砖谞讝讬专讜转 讝讜 讗讬谞谞讛 诪讞诪转 讻注住 讗讜 讛拽谞讟讛, 讗诇讗 讛讬讗 讻诇 讻讜诇讛 讘讻讜讜谞讛 诇讛'. 讜讗诐 讻谉 "诇讛'" 讘驻住讜拽 讝讛 驻讬专讜砖讜 鈥� 砖讻讜讜谞转讜 诇砖诐 砖诪讬诐, 讜讗讬谉 诇诇诪讜讚 诪讻讗谉 诇谞讝讬专讜转 砖诪砖讜谉.


讘 讜砖讜讗诇讬诐 诇讙讜驻诐 砖诇 讚讘专讬诐: 讜讛讗诐 砖诪砖讜谉 诇讗讜 [诇讗] 谞讝讬专 讛讜讛 [讛讬讛]? 讜讛讻转讬讘 [讜讛专讬 谞讗诪专]: "讻讬 谞讝讬专 讗诇讛讬诐 讬讛讬讛 讛谞注专 诪谉 讛讘讟谉" (砖讜驻讟讬诐 讬讙, 讛)! 讜诪砖讬讘讬诐: 讛转诐 [砖诐] 诪诇讗讱 讛讜讗 讚拽讗诪专 [砖讗诪专]  讗转 讛讚讘专讬诐, 讗讘诇 砖诪砖讜谉 注爪诪讜 诇讗 拽讬讘诇 注诇 注爪诪讜 谞讚专 谞讝讬专讜转.


 讜砖讜讗诇讬诐:  讜诪谞诇谉 讚讗讬讟诪讬 [讜诪谞讬谉 诇谞讜 砖谞讟诪讗] 砖诪砖讜谉 诇诪转讬诐? 讗讬诇讬诪讗 诪讚讻转讬讘 [讗诐 转讗诪专 诪诪讛 砖谞讗诪专] "讜讬讗诪专 砖诪砖讜谉... 讘诇讞讬 讛讞诪讜专 讛讻讬转讬 讗诇祝 讗讬砖" (砖讜驻讟讬诐 讟讜, 讟讝) 鈥� 讚讬诇诪讗 讙专讜讬讬 讙专讬 讘讛讜 [砖诪讗 讛讬讻讛 讗讜转诐] 讘诇讞讬 讛讞诪讜专 讜讗讜诇诐 诇讗 谞讙注 讘讛讜 [讘讛诐] 讜诇讗 谞讟诪讗!


讗诇讗 诪讛讻讗 [诪讻讗谉]: "讜讬讱 诪讛诐 砖诇砖讬诐 讗讬砖 讜讬拽讞 讗转 讞诇讬爪讜转诐" (砖讜驻讟讬诐 讬讚, 讬讟), 砖讻讬讜谉 砖驻砖讟 讗转 讘讙讚讬讛诐 砖诇 诪转讬诐 讗诇讛 讜讚讗讬 谞讙注 讘讛诐. 讜砖讜讗诇讬诐: 讚讬诇诪讗 讗砖诇讞讬谞讜谉 讘专讬砖讗 讜讛讚专 拽讟诇讬谞谉 [砖诪讗 讛驻砖讬讟 讗讜转诐 转讞讬诇讛 讜讗讞专 讻讱 讛专讙 讗讜转诐]? 讜诪砖讬讘讬诐: "讜讬讱... 讜讬拽讞" 讻转讬讘 [谞讗诪专]  诇驻讬 讛住讚专 讛讝讛, 砖拽讜讚诐 讛讬讻诐 = 讛专讙诐, 讜讗讞专 讻讱 诇拽讞 诪讛诐 讗转 讘讙讚讬讛诐.


 讜诪拽砖讬诐: 讜注讚讬讬谉 讻讬爪讚 诪讜讻讬讞讬诐 诪讻讗谉 砖谞讟诪讗 诇诪转讬诐?  讜讚讬诇诪讗 [讜砖诪讗] 讙讜住住讬谉 砖讜讬谞谉 [注砖讛 讗讜转诐], 砖诇讗 讛诪讬转诐 诇讙诪专讬 讗诇讗 讛讬讻讛 讗讜转诐 诪讻讜转 诪讜讜转, 讜驻砖讟 讗转 讘讙讚讬讛诐 讘注讜讚诐 讙讜住住讬诐, 讜讗诐 讻谉 诇讗 谞讟诪讗 诇诪转讬诐! 讗诇讗 讬砖 诇讜诪专: 讙诪专讗 讙诪讬专讬 诇讛 [讘诪住讜专转 诇讜诪讚讬诐 讗谞讜 讗讜转讛] 砖讛讬讛 砖诪砖讜谉 谞讟诪讗 诇诪转讬诐.


讙 诇讙讜驻讛 砖诇 讛讛诇讻讛 砖砖谞讬谞讜 讘诪砖谞讛 诪讘专专讬诐: 讜谞讝讬专 注讜诇诐 讛讬讻讗 讻转讬讘 [讛讬讻谉 讛讜讗 讻转讜讘]? 鈥� 讚转谞讬讗 [砖讻谉 砖谞讬谞讜 讘讘专讬讬转讗], 专讘讬 讗讜诪专: 讗讘砖诇讜诐 谞讝讬专 注讜诇诐 讛讬讛, 砖谞讗诪专: "讜讬讛讬 诪拽抓 讗专讘注讬诐 砖谞讛 讜讬讗诪专 讗讘砖诇讜诐 讗诇 讛诪诇讱 讗诇讻讛 谞讗 讜讗砖诇诐 讗转 谞讚专讬 讗砖专 谞讚专转讬 诇讛' 讘讞讘专讜谉" (砖诪讜讗诇 讘 讟讜, 讝), 讜诪讙诇讞 讛讬讛 讗转 砖注专讜 讗讞讚 诇砖谞讬诐 注砖专 讞讚砖, 砖谞讗诪专: "讜讘讙诇讞讜 讗转 专讗砖讜 讜讬讛讬 诪拽抓 讬诪讬诐 诇讬诪讬诐 讗砖专 讬讙诇讞 讻讬 讻讘讚 注诇讬讜 讜讙诇讞讜" (砖讜驻讟讬诐 讬讚, 讻讜).

